Iskis eo, chomet oa engravet em fenn e oa al levr-se eus 1987 met ne gavan meneg nemet eus 1990 war ar rouedad… N'eus forzh : un dra zo sur, re abred e oa evit teurel ur sell a-dreñv peogwir en deus skrivet kalz muioc'h war-lerc'h eget a-raok !  Hegasus eo Mikael Madeg,  m'en dare hag-eñ n'eo ket dre ma ra e vrabañser gant ar pezh a lakaomp-ni da berzhioù fall, n'heller ket chom hep bout inervet gant ar pezh a skriv (pe gant an doare m'en deus d'e skrivañ, ha n'eo ket eus ar yezh a gomzan !) ha koulskoude ez eus ur bern traoù dedennus en e levrig.  Da gentañ evit unan zo boaz da lenn e levrioù, eveldon, e ro alc'hwezioù evit kompren gwelloc'h an den. Anv a ra eus e zeizlevr, eus ar fed en dije desket ar brezhoneg war an diwezhadoù. Ha eñ barrek war ar galleg, n'en deus  skrivet netra e galleg, ne skriv nemet e brezhoneg (hag e yezhoù bihan all ur wezh an amzer evel ar C'hembraeg), ha puilh ! Diskouez a ra dija an tech en deus da briziañ ar pezh en deus skrivet diouzh ar pouez (en ur gontañ an niver a levrioù !), pezh a gavan bubu ken ez eo !  Me gav din en deus skrivet a-walc'h a draoù ha dedennus evit dellezout bezañ studiet, met domaj eo e rafe ar studiadenn-se e-unan peogwir e lazh ar c'hoant a c'hellfe kaout tud all da stagañ e-barzh. N'en deus ket desket c'hoazh  eo post mortem e vez graet tro buhez hag oberenn ar skrivagnerien, ha dre se eo droch un tamm. Ma vez taolet ur skleur gant al levrig-mañ eo muioc'h war ar fed e vije un istrogell ar skrivagner eget war e oberenn…